REGOLAMENT TAL-KUMMISSJONI (KE) Nru 1154/2009
tas-27 ta’ Novembru 2009
li jemenda ir-Regolament tal-Kunsill (KE) Nru 747/2001 fir-rigward ta’ kwoti tariffarji Komunitarji għal ċerti prodotti agrikoli u prodotti agrikoli pproċessati li joriġinaw f’Iżrael
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 747/2001 tad-9 ta’ April 2001 li jipprovdi għall-amministrazzjoni ta’ tariffa ta’ kwoti tal-Komunità u ta’ kwantitajiet ta’ referenza għall-prodotti eliġibbli għal preferenzi bis-saħħa ta’ ftehim ma ċerti pajjiżi tal-Mediterran u li jħassar ir-Regolamenti (KE) Nru 1981/94 u (KE) Nru 934/95 (1), u partikolarment l-Artikolu 5(1)(b) tiegħu,
Billi:
(1)
Fl-2008 ġie konkluż Ftehim fil-forma ta’ Skambju ta’ Ittri bejn il-Komunità Ewropea u l-Istat ta’ Iżrael rigward miżuri ta’ liberalizzazzjoni reċiproċi fir-rigward ta’ prodotti agrikoli, prodotti agrikoli pproċessati kif ukoll ta’ ħut u prodotti tal-ħut, is-sostituzzjoni tal-Protokolli 1 u 2 u tal-Annessi u l-emendi għall-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u l-Istat ta’ Iżrael, min-naħa l-oħra, minn issa “l quddiem imsejjaħ ‘il-Ftehim”, li ġie approvat bid-Deċiżjoni tal-Kunsill 2009/855/KE (2).
(2)
Il-Ftehim jistabbilixxi kwoti tariffarji ġodda għal prodotti agrikoli, u prodotti agrikoli pproċessati li joriġinaw f’Iżrael kif ukoll bidliet fil-kwoti tariffarji eżistenti stabbiliti għal prodotti bħal dawn fir-Regolament (KE) Nru 747/2001. Barra minn dan, m’għadux jipprovdi għal xi konċessjoni tariffarja mogħtija fi ħdan kwantitajiet ta’ referenza.
(3)
Biex jiġu implimentati d-dispożizzjonijiet tal-kwoti tariffarji l-ġodda, il-bidliet għall-kwoti tariffarji eżistenti u t-terminazzjoni ta’ kwantitajiet ta’ referenza, għandu jiġi emendat kif xieraq ir-Regolament (KE) Nru 747/2001.
(4)
Sabiex jiġu kkalkulati l-kwoti tariffarji għall-ewwel sena tal-applikazzjoni, għandha ssir dispożizzjoni, f’konformità mal-Ftehim, biex il-volumi tal-kwoti tariffarjii li għalihom il-perjodu tal-kwota jibda qabel id-dħul fis-seħħ tal-Ftehim jitnaqqsu proporzjonalment skont dik il-parti tal-perjodu li tkun għaddiet qabel dik id-data.
(5)
Peress li l-Ftehim jidħol fis-seħħ fl-1 ta’ Jannar 2010, dan ir-Regolament għandu japplika minn dik id-data.
(6)
Il-miżuri previsti f’dan ir-Regolament huma konformi mal-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
L-Anness VII għar-Regolament (KE) Nru 747/2001 jinbidel bit-test stipulat fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’ Il-Ġurnal Uffiċjali tal-Unjoni Ewropea.
Huwa għandu japplika mill-1 ta’ Jannar 2010.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-27 ta’ Novembru 2009.